11.pielikums

informatīvajam ziņojumam par valsts līdzdalības saglabāšanu valsts sabiedrībā ar ierobežotu atbildību [„Latvijas Nacionālais simfoniskais orķestris](http://www.lnso.lv/)”, valsts sabiedrībā ar ierobežotu atbildību „[Liepājas simfoniskais orķestris](http://www.lso.lv/)”, valsts sabiedrībā ar ierobežotu atbildību [„KREMERATA BALTICA”,](http://kremeratabaltica-lv.blogspot.com/) valsts sabiedrībā ar ierobežotu atbildību [„Valsts Akadēmiskais koris „Latvija””](http://www.koris.lv/), valsts sabiedrībā ar ierobežotu atbildību [„Latvijas Koncerti”,](http://www.latvijaskoncerti.lv/) valsts sabiedrībā ar ierobežotu atbildību [„Latvijas Nacionālā opera un balets”,](http://www.opera.lv/lv/) valsts sabiedrībā ar ierobežotu atbildību [„Jaunais Rīgas teātris”,](http://www.jrt.lv/) valsts sabiedrībā ar ierobežotu atbildību [„Dailes teātris”,](http://www.dailesteatris.lv/) valsts sabiedrībā ar ierobežotu atbildību [„Latvijas Nacionālais teātris”,](http://www.teatris.lv/lv/) valsts sabiedrībā ar ierobežotu atbildību [„Daugavpils teātris”,](http://www.daugavpilsteatris.lv/) valsts sabiedrībā ar ierobežotu atbildību [„Valmieras drāmas teātris”,](http://vdt.lv/lv/) valsts sabiedrībā ar ierobežotu atbildību [„Latvijas Leļļu teātris”](http://www.lelluteatris.lv/lv/), valsts sabiedrībā ar ierobežotu atbildību [„Mihaila Čehova Rīgas Krievu teātris”](http://www.trd.lv/lv/) un valsts sabiedrībā ar ierobežotu atbildību [„Rīgas cirks”](http://www.cirks.lv/)

**Valsts sabiedrības ar ierobežotu atbildību „Valmieras drāmas teātris” ekonomiskais izvērtējums**

|  |  |
| --- | --- |
| **Konkurences padomes noteiktie izvērtējamie jautājumi** | **Izvērtējums attiecībā uz kapitālsabiedrības darbību** |
| **Kas ir konkrētā pakalpojuma saņēmēji un kādas vajadzības tiek apmierinātas. Kāds un cik būtisks ieguvums patērētājiem. Kurām patērētāju grupām ieguvums ir visaugstākais.**  | VSIA „Valmieras drāmas teātris (turpmāk – VDT) darbība, īstenojot tam deleģētos valsts pārvaldes uzdevumus, ir vērsta uz daudzveidīga nacionālā un pasaules kultūras mantojuma saglabāšanu un attīstību teātra mākslas jomā, nodrošināšot tā pieejamību Vidzemes reģiona iedzīvotājiem, tādējādi veicinot kultūras procesu decentralizāciju Latvijā. Gada laikā VDT skatītājiem nospēlē vidēji 380 izrādes, ko apmeklē no 13 500 līdz 19 200 skatītāji. VDT repertuārpolitika ir vērsta uz ļoti plašu un daudzveidīgu mērķauditorijas grupu piesaisti. VDT aktīvajā repertuārā ik gadu ir vismaz 33 dažādu izrāžu nosaukumi, no kuriem vienu trešdaļu veido oriģināldramaturģijas darbi. VDT mākslinieciskā un saimnieciskā darbība uzskatāma par sekmīgu, par ko liecina 75% skatītāju zāles piepildītība un ļoti aktīvā iekšzemes viesizrāžu darbība. Auditorijas paplašināšanai VDT kopš 2016.gada organizē ģimenēm ar bērniem domātu „Valmieras vasaras teātra festivālu”, kura programmā ir īpaši šim festivālam radīti darbi, kas notiek Valmieras pilsētvidē. Atvērtais festivāla formāts VDT ir piesaistījis jaunus sekotājus un veicinājis valsts iekšzemes tūrisma attīstību Valmierā un apkārtējos novados. |
| **Pakalpojuma tirgus.**  | VDT ir vienīgais valsts finansētais profesionālais teātris Vidzemes reģionā, kas līdzās aktīvai darbībai savā teātra ēkā, Lāčplēša ielā 4, Valmierā, veic plašu viesizrāžu darbību Vidzemes reģionā un ārpus tā robežām. Nodrošinot iedzīvotājiem iespēju saņemt pakalpojumu tuvu savai dzīvesvietai, samazinās viņu kultūras patēriņam nepieciešamās izmaksas un pieaug pakalpojuma izmantošanas iespējas. Kultūras pakalpojumu pieejamība paaugstina dzīves kvalitāti reģionā, kas ir būtisks priekšnoteikums cilvēku dzīvesvietas izvēlē. Tādējādi VDT darbība uzskatāma par nozīmīgu faktoru decentralizācijas procesā. Reģionālajā pakalpojuma tirgū darbojas arī nevalstiskie teātri, kas pārsvarā skatītājiem piedāvā mazformāta iestudējumus, taču viņu darbība ir neregulāra un atkarīga no privāto kompāniju spējas piesaistīt izrādei nepieciešamo finansējumu. Šo teātru izvēlētie spēles laukumi ir ar visai limitētu skatītāju skaitu, kas nozīmē ierobežotas pakalpojuma saņemšanas iespējas. Reģionālajā tirgū kultūras pasākumus nodrošina arī Vidzemes koncertzāle „Cēsis”, kas periodiski piedāvā teātra viesizrādes. Tā kā teātra izrādes nav koncertzāles pamatpakalpojums, tad viesizrāžu programma ir uzskatāma par blakusproduktu un nevar pilnībā nodrošināt sabiedrības vajadzības pēc teātra mākslas.VDT darbība nodrošina darba vietas augsti kvalificētam personālam profesijās, kas bez šī pieprasījuma aizplūstu no reģiona. Gan tehniskā personāla (gaismas, skaņas, skatuves operatoru), gan mākslinieciskā personāla (aktieru, režisoru, scenogrāfu) klātesamība reģionā rada labvēlīgu vidi arī privāto tirgus dalībnieku attīstībai teātra sektorā ārpus galvaspilsētas. Jaunu tirgus dalībnieku rašanās visā Latvijas teritorijā nākotnē varētu veicināt spēcīgāku iekšējo konkurenci un visas nozares labvēlīgu attīstību. |
| **Vai pastāv kādi šķēršļi, kas liegtu konkrēto pakalpojumu iepirkt no privātajiem tirgus dalībniekiem.**  | Ņemot vērā minēto situāciju pakalpojuma tirgū un ļoti ierobežoto reģionālo nozares dalībnieku daudzveidību, secināms, ka privātie tirgus dalībnieki nespēj nodrošināt nepieciešamo teātra piedāvājuma daudzveidību un regularitāti reģionos. Īpaši Vidzemes reģionā, kur ir ļoti spēcīgas un ilggadīgas VDT tradīcijas.  |
| **Vai ir izskatītas iespējas veikt komercdarbību veicinošus pasākumus, piemēram, uzlabojumus infrastruktūrā, administratīvo procedūru vienkāršošanu un izmaksu samazināšanu, kā arī ieviest mehānismus pakalpojumu kvalitātes uzlabošanai, izvērtējot iespējamo risinājumu lietderību, ekonomiskos un sociālos ieguvumus un ietekmi uz konkurenci.**  | Latvijā dominējošais teātra modelis paredz mākslinieciskās darbības nodrošinājumu pastāvīgos spēles laukumos, kas nozīmē, VDT kolektīvs un tā apsaimniekotā ēka ir uztverams kā vienots veselums. Atbilstoši tirgus datiem šis ir uzskatāms arī par veiksmīgāko un ekonomiski izdevīgāko darbības modeli, jo vairums izrāžu Latvijā (497 no 668) iestudējuši teātri, kuriem ir savas telpas. No resursu apguves viedokļa teātri ar vairākiem vienā ēkā izvietotiem spēles laukumiem spēj labāk saplānot māksliniecisko darbību, veidojot vienmērīgu darbinieku noslodzi. VDT rīcībā ir trīs stacionārie spēles laukumi un atbilstošs mākslinieciskais un tehniskais personāls šī resursa pilnvērtīgai izmantošanai. VDT pašu ieņēmumu īpatsvars pret kopējiem ieņēmumiem normālas darbības apstākļos veido 45%, Covid-19 pandēmijas laikā procentuālais pašu ieņēmumu īpatsvars kritās līdz 34%. Viesizrāžu iespējas – teātra telpu iznomāšana citiem profesionālajiem teātriem, kas veicina nozares konkurenci.Analizējot visus teātra nozares tirgus dalībniekus, redzams, ka publiskie pakalpojumu sniedzēji, kas 2019.gadā veidoja 16,3% no kopējā nozares dalībnieku tirgus, sniedza 54% no kopējā gada laikā teātros nospēlēto izrāžu apjoma, apkalpojot 66% no visiem skatītājiem. Minētie dati liecina par labu resursu pārvaldību. Pārtraucot valsts līdzdalību teātru darbībā, palielinātos nozares sadrumstalotība, kas atstātu ietekmi uz produktu kvalitāti un apkalpotās auditorijas apjomu. Valsts dažādos veidos sniedz papildus atbalstu nozarei ar Valsts kultūrkapitāla fonda projektu un Kultūras ministrijas starpniecību, atbalstot radošo stipendiju piešķiršanu dramaturgiem, režisoriem, scenogrāfiem, sniedzot atbalstu jaunu projektu tapšanai, taču šis atbalsts nerada apstākļus, kas veicinātu tādu nozares dalībnieku rašanos, kas varētu pārņemt vai īstenot apjomīgas kultūrpolitikas funkcijas un apkalpot plašu auditoriju. |
| **Vai publiskas personas lēmums par līdzdalību PPK (tai skaitā, darbības paplašināšanu) nelikvidē stimulu privātās uzņēmējdarbības attīstībai gan konkrētās preces/pakalpojuma sniegšanā, gan plašākā kontekstā.**  | Nē, ņemot vērā, ka pakalpojumu tirgū nav līdzvērtīgu dalībnieku ar zināšanām, kapacitāti un spēju nodrošināt regulāru teātra darbību Vidzemes reģionā. Kā tika minēts, VDT darbības rezultātā pieejamais darbaspēks rada labvēlīgu vidi un netieši veicina nozares daudzveidību, kā arī stimulē jaunu tirgus dalībnieku rašanos reģionā.  |
| **Vai konkrētā pakalpojuma sniegšanā ir novērojama pilnīga vai daļēja tirgus nepilnība. Vai šī nepilnība nav publiskas personas darbības sekas. Vai pastāv alternatīvie tirgus nepilnības novēršanas instrumenti.**  | Konkrētā pakalpojuma kompleksā sniegšanā ir novērojuma tirgus nepilnība, ņemot vērā, ka pakalpojumu tirgū nav dalībnieka, kas spētu nodrošināt daudzveidīgu un regulāru teātra darbību reģionā. Valsts līdzdalība VDT sniedz būtisku ieguldījumu decentralizācijas procesā, nodrošinot kultūras pakalpojumu attīstību un pieejamību Vidzemes reģiona iedzīvotājiem. Nepilnība nav publiskas personas darbības sekas, bet dabiska ikvienas kultūras nozares pazīme, kuru attīstībai nepieciešama konsekventa valsts intervence, valsts kultūrpolitikas instrumenti un finansējums, jo tā nekomerciālā rakstura dēļ nevar darboties brīvā tirgus apstākļos. Lai sasniegtu augstvērtīgu māksliniecisko rezultātu, kā arī nodrošinātu repertuāra daudzveidību, teātrim ir nepieciešama spēcīga radoša komanda ar vienotiem mākslinieciskiem mērķiem. Šādas komandas izveide iespējama ilglaicīgas sadarbības rezultātā. Tādēļ sekmīga nozares attīstība iespējama, nodrošinot stabilu māksliniecisko kolektīvu izveidi un pastāvēšanu, kam nepieciešamas ilgtermiņa investīcijas. Teātra nozares atbalstam nav identificējami citi alternatīvi tirgus nepilnību novēršanas instrumenti. |
| **Vai pastāv kādi drošības riski nodot pakalpojuma sniegšanu privātā sektora tirgus dalībniekiem. Kādi un cik būtiski ir konkrētie riski un, vai pastāv alternatīvi veidi, kā tos samazināt vai novērst.**  | Nododot pakalpojumu sniegšanu privātiem tirgus dalībniekiem, kas nav sevi profesionāli ilglaicīgi apliecinājuši (par kādu teātra nozarē uzskatāms vismaz 10 gadu regulāras darbības rezultāts un nominācijas „Spēlmaņu nakts” balvai), pastāv risks reģionam zaudēt kvalitatīva un daudzveidīga teātra produkta pieejamību. Līdz ar valsts finansējuma pārtraukšanu pastāv, risks zaudēt tradīcijām bagātu kolektīvu, atstājot bez darba 103 dažādu teātra jomu speciālistu. |
| **Vai publiskas personas iesaiste komercdarbībā nerada negatīvu ietekmi uz citiem tirgus dalībniekiem un konkurences procesu kopumā arī citos tirgos, kurus varētu skart PPK saimnieciskā darbība. Kā izpaužas šī negatīvā ietekme, cik tā ir būtiska un kā to novērst.**  | Publiskas personas iesaiste VDT veicina decentralizācijas procesus un sekmē kultūras pieejamības iespējas reģionā. Ļaujot citiem publiskiem un privātiem komersantiem uzstāties VDT telpās, tiek sekmēta viesizrāžu aprite Valmierā. Tādējādi VDT ne tikai pats sniedz viesizrādes, bet piesaista arī citus nozares dalībniekus, lai dažādotu reģiona iedzīvotāju kultūras dzīvi. |
| **Kādas (tai skaitā, cik būtiskas) būtu iespējamās ilgtermiņa sekas uz patērētājiem, ja publiska persona neturpinātu komercdarbību. Vai tas radītu lielāku zaudējumu patērētājam, nekā darbības turpināšana tirgū.**  | Ieguldījums teātra darbībā vienmēr ir uzlūkojams par ilgtermiņa investīciju, jo spēcīgs mākslinieciskais ansamblis veidojas ilglaicīgas sadarbības rezultātā. Latvijā dominējošais ir repertuāra teātra modelis, kas balstās uz pastāvīgu aktieru ansambli, kurš spēj nodrošināt daudzveidīgu repertuāru. Šāda ansambļa un tā individuālā mākslinieciskā rokraksta izveidei ir nepieciešams ilgstošs darbs. Tādēļ teātra pastāvēšanā ir nepieciešams ilgtermiņa finansējums un prognozējamība. Neturpinot valsts līdzdalību VDT, tiktu iznīcināts spēcīgs radošs kolektīvs, par kādu uzskatāms šī teātra aktieru ansamblis. Pastāv iespēja, ka daļa šo mākslinieku atrastu darbu citos profesionālajos teātros, taču kā unikāls māksliniecisks kopums VDT ansamblis tiktu neatgriezeniski zaudēts. Straujas finansējuma modeļa izmaiņas var ne tikai sagraut konkrēto komersantu, bet radīt paliekošas sekas nozarei, pazeminot teātru māksliniecisko sniegumu, kas rezultātā ietekmētu patērētāju vajadzības. |
| **Vai publiskas personas iesaiste komercdarbībā neabsorbēs kapitālu un cilvēkresursus no citiem tirgiem (piemēram, vai konkrēta pakalpojuma nodrošināšana no publiskas personas puses negatīvi neietekmēs resursu pieejamību tirgos, kuros pastāv veselīga konkurence).**  | Nē, publiskas personas iesaiste VDT neabsorbē kapitālu un cilvēkresursus, bet tos attīstīta un nodarbina. Kā jau minēts, tas paplašina darba tirgus iespējas reģionā. VDT sniedz darba iespējas arī citās ar nozari tieši nesaistītās profesijās.  |
| **Vai un cik būtiski publiskas personas iesaiste komercdarbībā negatīvi ietekmēs privātā sektora inovācijas un attīstību jebkurā no tirgiem, ko PPK darbība varētu ietekmēt/skart.**  | Publiskas personas iesaiste komercdarbībā pozitīvi ietekmē nozares tirgus pakalpojumus un dalībniekus, veicinot to radīto produktu daudzveidību un māksliniecisko kvalitāti. Nodrošinot regulāru teātra darbību trīs spēles laukumos, VDT sekmē tirgus piesātinājumu un piedāvājuma dažādību..  |
| **Kāds varētu būt iespējamais investīciju apjoms PPK tuvāko 1-5 gadu laikā. Vai ieguvumi no preces/pakalpojuma atsver investīcijas, proti, vai alternatīvās izmaksas nav pārāk augstas (vai nav jāatsakās no investēšanas lietderīgākā un patērētājiem vēlamākā projektā).**  | Ikgadējs valsts dotāciju apjoms VDT tuvāko piecu gadu laikā plānots ~1 600 000 *euro* apmērā, kas ietver mākslinieciskās darbības nodrošināšanu. Investīcijas ir atbilstošas valsts deleģēto uzdevumu izpildes nodrošināšanai. |
| **Vai ir iegūti un izvērtēti citu pušu (gan publiskā, gan privātā sektora) viedokļi par iespējamiem riskiem publiskas personas līdzdalībai kapitālsabiedrībā (piemēram, sabiedriskā apspriešana, aptaujas, konsultācijas ar NVO un uzņēmējiem).** | Jā, ir veiktas konsultācijas ar teātra nozares organizācijām – Latvijas Teātra darbinieku savienību, kas paudusi atbalstu VDT darbībai un tās nozīmīgajai lomai Vidzemes reģionā. VDT māksliniecisko darbību ik gadus vērtē neatkarīgi „Spēlmaņu nakts” žūrijas eksperti, sniedzot atzinumu par tā māksliniecisko kvalitāti. 2020.gadā Kultūras ministrija ir izveidojusi darba grupu reģionālo profesionālo teātru darbības modeļa analīzei.  |
| **Vai publiskā persona ir veikusi ietekmes uz konkurenci izvērtējumu (konkurences situācijas novērtējums, kas sevī ietver, piemēram, apzināt tirgū esošos komersantus, pakalpojumu/preču pieejamība, iespējamās tirgus barjeras), identificējot konkurencei draudzīgāko risinājumu.**  | Jā, Kultūras ministrija 2020.gadā sadarbībā ar Latvijas Kultūras akadēmiju un SIA „Analītisko pētījumu un stratēģiju laboratorija” veikusi profesionālā teātra un mūzikas mākslas jomas izvērtējumu, kā arī Kultūras ministrija pastāvīgi uzrauga situāciju nozarē, analizējot atsevišķo tirgus dalībnieku darbības specifiku, tirgus segmentus un attīstības instrumentus. Kultūras ministrijā darbojas Latvijas Teātra padome, kas sevī apvieno gan valsts kapitālsabiedrību, gan nevalstiskā sektora pārstāvjus, gan nozares dalībnieku pārstāvošas biedrības un starptautisku organizāciju Latvijas teritoriālo vienību dalībniekus, gan citus ar nozari saistītus ekspertus, kas analizē situāciju un sniedz priekšlikumus kultūrpolitikas veidošanā nozarē. Nozares redzējums līdzšinējā politikas veidošanas posmā dokumentēts „Teātra nozares stratēģijā 2014.–2020.gadam” un šobrīd notiek jaunā perioda kultūrpolitikas izstrāde 2021.–2027.gadam, kurā plānots veicināt teātra reģionālo pieejamību, nodrošinot teātra pakalpojuma pieejamību iespējami tuvu cilvēku dzīves vietai. |

Kultūras ministrs N.Puntulis

Vīza: Valsts sekretāra p.i. U.Zariņš

Katajs 67330327

Marcis.Katajs@km.gov.lv